Bumm.sk | EL-selejtező - Továbbra is bizonytalan a Sevilla legjobbjainak játéka az Újpest ellen
EL-selejtező - Továbbra is bizonytalan a Sevilla legjobbjainak játéka az Újpest ellen
2018. július 25. szerda - 17:47
A spanyol klub honlapjának beszámolója szerint az argentin Gabriel Mercado és Éver Banega, a dán Simon Kjaer és a kolumbiai Luis Muriel kedden orvosi kivizsgáláson esett át, és az eredmények ismeretében kijelenthető, hogy fizikálisan jó állapotban tértek vissza a világbajnokságot követően, így nincs akadálya, hogy Pablo Machín vezetőedző benevezze őket a találkozóra.
A szakember – akinek ez lesz az első tétmérkőzése a Sevilla kispadján – némileg árnyalta a képet, és elmondta, hogy az oroszországi tornát megjárt futballistáik keveset edzettek, nincsenek a legjobb formában, de talán az egyikük pályára léphet csütörtökön.
Korábbi sérülését követően már Jesús Navas is teljes értékű edzésmunkát végez, egy hiányzója mégis lehet a spanyol csapatnak, ugyanis a francia Ibrahim Amadou kedden combfájdalmak miatt nem tréningezett.
Az edző hozzátette, az új idény elején, vagyis egy új időszak kezdetén járnak, ezért rendkívül nagy szükségük lesz szurkolóik biztatására. "Minden csapat megérdemli a tiszteletet, ezt természetesen mi is megadjuk az Újpestnek. Jó játékkal jutottak tovább, játékosai fizikálisan erősek, magasak, szélsőik pedig gyorsak" – vélekedett Machín.
Hangsúlyozta, minőségi ellenfélnek tekintik a magyar csapatot, mert ha nem így tennének, azzal előnyt adnának az Újpestnek. Mint kifejtette, céljuk, hogy ők irányítsák a játékot, ezért a védekezésüket is feljebb tolják a szokásosnál.